## Zakon o izvršavanju zaštitnog nadzora i rada za opće dobro na slobodi

### NN 128/1999 (30.11.1999.), Zakon o izvršavanju zaštitnog nadzora i rada za opće dobro na slobodi

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZVRŠAVANJU ZAŠTITNOG NADZORA I RADA ZA OPĆE DOBRO NA SLOBODI

Proglašavam Zakon o izvršavanju zaštitnog nadzora
i rada za opće dobro na slobodi, koji je donio Zastupnički
dom Hrvatskoga državnog sabora na sjednici 12. studenoga
1999.

Broj: 01/1-081-99-14/2
Zagreb, 26. studenoga 1999.

Na temelju odredbe članka 1. Ustavnog zakona
o privremenoj spriječenosti Predsjednika Republike Hrvatske
za obavljanje svojih dužnosti
PRIVREMENO ZAMJENJUJE
PREDSJEDNIKA REPUBLIKE HRVATSKE
PREDSJEDNIK HRVATSKOGA DRŽAVNOG SABORA
**akademik Vlatko Pavletić,** v. r.

## ZAKON

### O IZVRŠAVANJU ZAŠTITNOG NADZORA I RADA ZA OPĆE DOBRO NA SLOBODI

GLAVA I.

UVODNE ODREDBE

*Osnovne odredbe*

Članak 1.

(1) Ovim se Zakonom uređuje izvršavanje kaznenopravnih
sankcija uvjetne osude sa zaštitnim nadzorom (u daljnjem
tekstu: zaštitni nadzor) i zamjene kazne zatvora do šest
mjeseci radom za opće dobro na slobodi (u daljnjem tekstu:
rad za opće dobro).

(2) Zaštitni nadzor i rad za opće dobro izvršavaju
se prema punoljetnim osobama kojima su ove kaznenopravne sankcije
izrečene u kaznenom postupku.

(3) Zaštitni nadzor i rad za opće dobro izvršava
Ministarstvo pravosuđa.

*Započinjanje, mjesto i troškovi izvršavanja
zaštitnog nadzora i rada za opće dobro*

Članak 2.

(1) Izvršavanje zaštitnog nadzora i rada za opće
dobro prema osuđeniku započinje nakon pravomoćnosti
sudske presude.

(2) Zaštitni nadzor i rad za opće dobro izvršava
se u mjestu prebivališta, odnosno boravišta osuđenika.

(3) Osuđenik ne snosi troškove izvršavanja zaštitnog
nadzora i rada za opće dobro niti plaća pristojbe
na podneske, službene radnje i odluke u svezi s primjenom
ovoga Zakona, osim ako ovim Zakonom nije drukčije propisano.

(4) Rad za opće dobro je besplatan i ne služi postizanju
dobiti.

*Obveze državnih tijela i drugih osoba*

Članak 3.

Državna tijela, ustanove i druge pravne osobe dužne
su surađivati s Ministarstvom pravosuđa u izvršavanju
zaštitnog nadzora i rada za opće dobro kad to Ministarstvo
od njih zatraži.

*Nadležnost za izvršavanje zaštitnog
nadzora i
rada za opće dobro*

Članak 4.

(1) Ministarstvo pravosuđa neposredno poduzima mjere za poboljšanje
izvršavanja zaštitnog nadzora i rada za opće dobro,
pruža stručnu pomoć, prikuplja i obrađuje
statističke podatke, te obavlja i druge poslove propisane
ovim Zakonom i drugim propisima.

(2) Ministarstvo pravosuđa surađuje s drugim tijelima
državne vlasti, znanstvenim i drugim ustanovama, strukovnim
udrugama, drugim pravnim osobama i pojedincima radi poboljšavanja
uvjeta izvršavanja zaštitnog nadzora i rada za opće
dobro te pomoći osuđenicima.

(3) Ministarstvo pravosuđa putem sredstava javnog priopćavanja
izvješćuje javnost o uvjetima i stanju izvršavanja
zaštitnog nadzora i rada za opće dobro radi uključivanja
društvene zajednice u postupke izvršavanja.

(4) Za sudsko postupanje po ovom Zakonu nadležan je općinski
sud prema mjestu prebivališta, odnosno boravišta osuđenika.
Za postupanje u prvom stupnju nadležan je sudac pojedinac,
a u drugom stupnju sudsko vijeće iz članka 18. stavka
3. Zakona o kaznenom postupku (»Narodne novine«, br.
110/97., 27/98., 58/99. i 112/99.).

*Svrha izvršavanja*

Članak 5.

Svrha izvršavanja zaštitnog nadzora i rada za opće
dobro jest da se, uvažavajući opću svrhu kaznenopravnih
sankcija, osuđenik kojemu je određenim uvjetima i obvezama
ograničena sloboda ne isključi iz društva,
već da uz pomoć i nadzor društvene zajednice,
dragovoljno, osobnim postupcima, radom i odnosom prema posljedicama
izazvanim počinjenim djelom razvije svijest o štetnosti
određenih ponašanja i odgovornosti za štetne posljedice.

GLAVA II.

NAČELA IZVRŠAVANJA ZAŠTITNOG NADZORA
I RADA ZA OPĆE DOBRO

*Zabrana nezakonitog postupanja i diskriminacije*

Članak 6.

(1) Zaštitni nadzor i rad za opće dobro izvršavaju
se na način koji osuđeniku i njegovoj obitelji jamči
poštivanje ljudskog dostojanstva, temeljnih prava i sloboda
i privatnosti. Zabranjuje se diskriminacija neovisno o rasi, boji
kože, spolu, jeziku, vjeri, političkom ili drugom
uvjerenju, nacionalnom ili socijalnom podrijetlu, imovini, rođenju,
naobrazbi, društvenom položaju ili drugim osobinama.

(2) Osuđenik koji je bio izvrgnut nezakonitom postupanju ili
diskriminaciji iz stavka 1. ovoga članka ima pravo na naknadu
štete.

*Pojedinačni program izvršavanja*

Članak 7.

(1) Zaštitni nadzor, odnosno rad za opće dobro izvršavaju
se prema pojedinačnom programu izvršavanja.

(2) Pojedinačni program izvršavanja zaštitnog
nadzora, odnosno rada za opće dobro temelji se na ocjeni
osobnosti, osobnih prilika, zdravstvenog stanja, zaposlenja, sposobnosti
i stručnosti osuđenika.

GLAVA III.

TIJELA, OSOBE I NAČIN IZVRŠAVANJA
ZAŠTITNOG NADZORA I RADA ZA OPĆE DOBRO

*Povjerenik*

Članak 8.

(1) Poslove izvršavanja zaštitnog nadzora i rada za
opće dobro obavljaju državni službenici Ministarstva
pravosuđa.

(2) Za obavljanje poslova izvršavanja zaštitnog nadzora
i rada za opće dobro, Ministarstvo pravosuđa može
zatražiti od ministarstava nadležnih za zdravstvo, rad
i socijalnu skrb, prosvjetu i šport, a po potrebi i drugih
tijela državne vlasti, ustanova i udruga potreban broj državnih
službenika, zaposlenika, odnosno članova udruge odgovarajuće
struke (socijalni radnik, socijalni pedagog, psiholog i sl.).

(3) Međusobna prava i obveze Ministarstva pravosuđa i
tijela državne vlasti, ustanova i udruga iz stavka 2. ovoga
članka uredit će se sporazumom.

(4) Državni službenici iz stavka 1. i osobe iz stavka
2. ovoga članka su povjerenici za provedbu zaštitnog
nadzora i rada za opće dobro (u daljnjem tekstu: povjerenik).

(5) Povjerenikom može biti imenovana osoba iz stavka 1. i
2. ovoga članka koja ima završenu visoku stručnu
spremu, stručno i radno iskustvo u trajanju od najmanje
pet godina i primjerene ljudske osobine koje mogu biti uzor ponašanja
osuđeniku.

(6) Za svoj rad i rad osobe iz članka 10. stavka 1. ovoga
Zakona povjerenik odgovara Ministarstvu pravosuđa i sudu.

(7) Ministarstvo pravosuđa vodi evidenciju osoba iz stavka
2. ovoga članka.

(8) Za obavljanje poslova izvršavanja zaštitnog nadzora
i rada za opće dobro povjerenici se obvezno izobražavaju
u skladu s člankom 32. Zakona o izvršavanju kazne
zatvora.

(9) Sredstva za putne troškove, izobrazbu i druge odgovarajuće
naknade povjerenicima iz stavka 2. ovoga članka i osobama
iz članka 9. ovoga Zakona osiguravaju se u državnom
proračunu.

(10) Pravilnik o načinu rada, odgovornosti, izobrazbi i
evidenciji povjerenika iz stavka 2. ovoga članka donosi
ministar pravosuđa.

(11) Mjerila za utvrđivanje naknade iz stavka 9. ovoga članka
utvrđuje ministar pravosuđa, pravilnikom.

*Pomoćnik povjerenika*

Članak 9.

(1) U radu na izvršavanju zaštitnog nadzora i rada za
opće dobro povjerenicima pomažu pomoćnici povjerenika,
koji se u poslove uključuju dragovoljno.

(2) Ispomoć iz stavka 1. ovoga članka osigurava se
putem javnog oglašavanja potreba.

(3) Pomoćnike povjerenika između prijavljenih kandidata
bira povjerenstvo za izbor pomoćnika povjerenika, koje iz
redova povjerenika imenuje ministar pravosuđa.

(4) Pri izboru pomoćnika povjerenika prednost će
se dati osobama primjerenih ljudskih osobina koje mogu biti uzor
ponašanja osuđeniku, a koje imaju srednjoškolsku
izobrazbu ili se školuju na visokim školama ili učilištima,
odnosno osobama koje su motivirane za obavljanje ovih poslova,
a koje mogu, s obzirom na svoje osobne prilike, znanja, vještine
i iskustvo, pružiti pomoć i podršku osuđeniku
u uspostavi socijalnih veza s nositeljima socijalne skrbi, dobrotvornim
udrugama, sindikatima i profesionalnim udrugama, vjerskim zajednicama
i rekreativnim klubovima, odnosno osobama koje mogu pružiti
pomoć u pronalaženju zaposlenja, stanovanja, izobrazbi
i raznovrsnim oblicima društvenih aktivnosti, uz istodobnu
promidžbu takva rada i potreba.

(5) Ministarstvo pravosuđa provodi izobrazbu pomoćnika
povjerenika u skladu s člankom 32. Zakona o izvršavanju
kazne zatvora i o njima vodi evidenciju.

*Djelokrug i odgovornost pomoćnika povjerenika*

Članak 10.

(1) Pomoćnika povjerenika iz članka 9. stavka 3.
ovoga Zakona određuje i u postupak izvršavanja zaštitnog
nadzora, odnosno rada za opće dobro uključuje povjerenik.

(2) Pomoćnik povjerenika radi po uputama povjerenika, te
obavlja poslove iz pojedinačnog programa izvršavanja
koje mu odredi povjerenik.

(3) Pomoćnik povjerenika za svoj rad odgovara povjereniku.

(4) Pravilnik o izboru, načinu rada, odgovornosti, izobrazbi
i evidenciji pomoćnika povjerenika donosi ministar pravosuđa.

GLAVA IV.

IZVRŠAVANJE ZAŠTITNOG NADZORA

*Imenovanje povjerenika*

Članak 11.

(1) Pravomoćnu i izvršnu presudu sud će u roku
od tri dana od dana pravomoćnosti dostaviti Ministarstvu
pravosuđa na izvršavanje.

(2) Ministarstvo pravosuđa donijet će rješenje
o imenovanju povjerenika u roku od osam dana od primitka presude
iz stavka 1. ovoga članka.

*Ovlasti i obveze povjerenika*

Članak 12.

(1) Povjerenik je dužan osuđeniku unutar odmjerenog vremena
provjeravanja pružati potrebnu pomoć, zaštitu
i nadzor, te u suradnji sa sudom nadgledati ispunjavanje obveza
određenih u uvjetnoj osudi.

(2) Sud može povjereniku davati potanje upute i određivati
uvjete za izvršavanje zaštitnog nadzora.

(3) Povjerenik je dužan izraditi pojedinačni program
izvršavanja zaštitnog nadzora (u daljnjem tekstu: program
izvršavanja). Sud će omogućiti povjereniku pristup
osobnim podacima potrebnim za izvršavanje izrečene
obveze ili zaštitnog nadzora.

(4) Povjerenik svaka tri mjeseca, a po potrebi i češće
podnosi izvješće sudu o načinu života,
ponašanju osuđenika i ostvarivanju programa izvršavanja.
O težim povredama ili ustrajnom neispunjavanju određenih
obveza povjerenik će bez odgode izvijestiti sud.

(5) Zaključno izvješće o obavljenom zaštitnom
nadzoru povjerenik podnosi sudu nakon izvršenja zaštitnog
nadzora izrečenog sudskom presudom.

*Matica*

Članak 13.

(1) Povjerenik vodi maticu osuđenika.

(2) Matica osuđenika sadrži osobne podatke o osuđeniku,
podatke o sudskoj presudi i podatke iz zaključnog izvješća
o obavljenom zaštitnom nadzoru.

(3) Ministarstvo pravosuđa vodi središnju evidenciju
matica iz stavka 1. ovoga članka.

(4) Pobliže propise o matici iz stavka 1. i stavka 3. ovoga
članka donosi ministar pravosuđa.

*Osobnik osuđenika*

Članak 14.

(1) Za svakog osuđenika povjerenik vodi osobnik.

(2) U osobnik se upisuju podaci i ulaže dokumentacija potrebna
za praćenje zakonitosti izvršavanja zaštitnog
nadzora.

(3) Osobnik sadrži:

1) podatke o osuđeniku, presudi i kaznenopravnoj sankciji,

2) podatke i sudske odluke i odluke drugih tijela koji se odnose
na uvjetnu osudu sa zaštitnim nadzorom i njezino izvršavanje,

3) program izvršavanja i njegove izmjene,

4) zapažanja i mišljenja povjerenika i pomoćnika
povjerenika,

5) izvješća sudu,

6) zaključno izvješće o obavljenom zaštitnom
nadzoru.

(4) Zaključno izvješće o obavljenom zaštitnom
nadzoru unosi se u kaznenu evidenciju i briše uz nje po općim
propisima o kaznenoj evidenciji.

(5) Osuđenik ima pravo uvida u sve podatke osobnika, osim
podataka iz stavka 3. točke 4. ovoga članka.

(6) Osuđenik ima pravo prigovora na podatke u osobniku, program
izvršavanja i izvješće sudu. Prigovore je povjerenik
dužan ubilježiti u osobnik i dostaviti sudu.

(7) Na osobnik iz stavka 1. ovoga članka sukladno se primjenjuju
odredbe članka 72. Zakona o izvršavanju kazne zatvora.

(8) Pobliže propise o osobniku iz stavka 1. ovoga članka
donosi ministar pravosuđa.

*Postupak preispitivanja izvršavanja zaštitnog
nadzora*

Članak 15.

(1) Kad sud primi izvješće povjerenika o težim
povredama ili ustrajnom neispunjavanju određenih obveza od
strane osuđenika, pokrenut će rješenjem postupak
preispitivanja izvršavanja zaštitnog nadzora po službenoj
dužnosti odmah, a najkasnije u roku od tri dana od primitka
izvješća.

(2) U postupku iz stavka 1. ovoga članka sud će upoznati
osuđenika sa sadržajem izvješća i dokazima,
na koje se osuđenik ima pravo očitovati.

(3) U postupku iz stavka 1. ovoga članka osuđenik može
imati branitelja po svojem izboru i na svoj trošak i s tim
mora biti upoznat.

(4) U postupku iz stavka 1. ovoga članka sud će donijeti
rješenje u skladu s odredbom članka 69. stavka 5.
Kaznenog zakona (»Narodne novine«, br. 110/97. i 27/98.),
u roku od tri dana od provedenog postupka.

(5) Rješenje iz stavka 4. ovoga članka mora biti obrazloženo
i sadržavati pouku o pravnom lijeku, a dostavlja se osuđeniku,
branitelju, povjereniku i državnom odvjetniku.

*Žalba protiv prvostupanjskog rješenja*

Članak 16.

(1) Protiv rješenja iz članka 15. stavka 4. ovoga
Zakona žalbu mogu podnijeti povjerenik i osuđenik, u
roku od osam dana od primitka rješenja.

(2) Sudsko će vijeće o žalbi odlučiti
u roku od osam dana od primitka žalbe.

(3) U slučaju ukidanja prvostupanjskog rješenja i
upućivanja predmeta na ponovno odlučivanje, provest
će se postupak i donijeti rješenje u roku od osam dana
od dana primitka rješenja sudskog vijeća.

*Prigovor osuđenika*

Članak 17.

(1) Osuđenik ima pravo prigovora na rad povjerenika i njegovih
pomoćnika.

(2) Po primitku prigovora, u roku od tri dana sud će zakazati
ročište na kojem će, nakon saslušanja osuđenika
i povjerenika, donijeti rješenje kojim može dati pobliže
upute za izvršavanje zaštitnog nadzora ili od Ministarstva
pravosuđa zatražiti imenovanje drugog povjerenika. Protiv
ovoga rješenja žalba nije dopuštena.

(3) Rješenje iz stavka 2. ovoga članka sud će
dostaviti osuđeniku, povjereniku i Ministarstvu pravosuđa
u roku od tri dana od njegova donošenja.

(4) Ministarstvo pravosuđa dužno je postupiti po rješenju
iz stavka 2. ovoga članka u roku od tri dana od njegova
primitka.

GLAVA V.

IZVRŠAVANJE RADA ZA OPĆE DOBRO

*Imenovanje povjerenika i
*raspoređivanje na rad za opće dobro**

Članak 18.

(1) Pravomoćnu i izvršnu presudu o zamjeni kazne zatvora
radom za opće dobro sud će u roku od tri dana dostaviti
Ministarstvu pravosuđa na izvršavanje.

(2) Ministarstvo pravosuđa donijet će rješenje
o imenovanju povjerenika i mjestu rada osuđenika u roku od
osam dana od primitka presude iz stavka 1. ovoga članka.

(3) Osuđenik se raspoređuje na rad na raspoloživo
mjesto u skladu s Pravilnikom o vrsti i uvjetima rada za opće
dobro, kojeg donosi ministar pravosuđa.

*Ugovor za izvršavanje rada za opće dobro*

Članak 19.

(1) Ministarsvo pravosuđa sklapa ugovore s tijelima državne
vlasti, ustanovama i drugim pravnim osobama za izvršavanje
rada za opće dobro.

(2) Djelatnost u okviru koje se obavlja rad za opće dobro
mora odgovarati općoj svrsi kaznenopravnih sankcija i posebnom
cilju ovoga rada.

(3) Ugovorima iz stavka 1. ovoga članka utvrđuju se
međusobna prava i obveze stranaka.

*Uvjeti rada za opće dobro na slobodi*

Članak 20.

(1) Osuđenika će se, ovisno o raspoloživim mogućnostima,
rasproediti na rad u skladu s njegovim zdravstvenim sposobnostima,
stručnoj osposobljenosti i stečenim znanjima.

(2) Na radno vrijeme osuđenika, odmor u tijeku rada, dnevni
i tjedni odmor, te uporabu sredstava zaštite na radu primjenjuju
se opći propisi.

(3) Vriijeme izvršavanja rada za opće dobro, ovisno
o potrebi, vrsti i mjestu rada, može se prilagoditi po prijedlogu
osuđenika.

(4) Početak i raspored izvršavanja rada za opće
dobro utvrđuje posebnim rješenjem povjerenik.

(5) Poslodavac će za vrijeme rada za opće dobro osuđenika
osigurati od nezgoda na poslu i profesionalnih oboljenja.

*Odgoda i prekid izvršavanja rada za opće
dobro*

Članak 21.

(1) Izvršavanje rada za opće dobro može biti odgođeno
ili prekinuto na zamolbu osuđenika, njegova branitelja ili
centra za socijalnu skrb. Zamolba se podnosi sudu. Primjerak zamolbe
dostavlja se povjereniku.

(2) Zamolba za odgodu izvršavanja rada za opće dobro
može se podnijeti u roku od tri dana od uručenja rješenja
o rasporedu rada, a nakon proteka toga roka ako su razlozi za
odgodu nastali kasnije a izvršavanje rada još nije započeto,
ali ne kasnije od četrdeset osam sati po saznanju za njihovo
postojanje. Zamolba zadržava izvršavanje rješenja
o rasporedu rada.

(3) Zamolba za prekid izvršavanja rada za opće dobro
može se podnijeti u roku od dvadeset četiri sata od
nastupa okolnosti koja je razlog za prekid. Zamolba zadržava
izvršavanje rješenja o rasporedu rada.

(4) Rješenje o odgodi, odnosno rješenje o prekidu izvršavanja
rada za opće dobro donosi sud u roku od tri dana od primitka
zamolbe.

*Razlozi i trajanje odgode i prekida
izvršavanja rada za opće dobro*

Članak 22.

(1) Razlozi za odgodu ili prekid izvršavanja rada za opće
dobro jesu:

1) iznenadno oboljenje osuđenika,

2) smrtni slučaj, teška bolest ili obveza izbivanja
člana uže obitelji osuđenika čime osuđenik
postaje jedini obvezni osiguravatelj skrbi malodobne djece, bračnog
ili izvanbračnog druga, roditelja ili posvojitelja ili
posvojenika, a koju je prema mišljenju centra za socijalnu
skrb obvezan osigurati,

3) potreba obavljanja ili dovršenja radova izazvanih elementarnom
nepogodom ili drugom nesrećom zbog čijeg neobavljanja
bi nastala znatna materijalna šteta, a u užoj obitelji
osuđenika nema druge radnosposobne osobe.

(2) Iznimno, sud može i u drugim opravdanim slučajevima
izvan razloga iz stavka 1. ovoga članka prekinuti izvršavanje
rada za opće dobro.

(3) Postojanja razloga iz stavka 1. ovoga članka osuđenik
dokazuje odgovarajućom potvrdom ili drugom ispravom.

(4) Izvršavanje rada za opće dobro iz razloga iz stavka
1. točke 1. ovoga članka može se odgoditi ili
prekinuti dok bolest traje; zbog razloga iz točke 2. najdulje
do dvadeset dana; zbog razloga iz točke 3. do dovršetka
posla, a najdulje do dvadeset dana; a iz razloga iz stavka 2.
ovoga članka najdulje do tri dana.

(5) Opetovana odgađanja izvršavanja rada za opće
dobro ne mogu trajati ukupno dulje od šest mjeseci. Opetovani
prekidi izvršavanja rada za opće dobro ne mogu trajati
dulje od trideset dana.

(6) Na odgodu vojnim obveznicima sukladno se primjenjuju odredbe
članka 55. Zakona o izvršavanju kazne zatvora.

*Ovlasti i obveze povjerenika*

Članak 23.

(1) Povjerenik je dužan osuđenika uvesti u posao, pružiti
mu potrebnu pomoć i zaštitu, te u suradnji sa sudom
nadgledati ispunjenje obveze rada.

(2) Sud može povjereniku davati pobliže upute i određivati
uvjete za izvršavanje rada za opće dobro.

(3) Povjerenik vodi maticu osuđenika, a Ministarstvo pravosuđa
središnju maticu u skladu s odredbama članka 13. ovoga
Zakona.

(4) Za svakog osuđenika povjerenik vodi osobnik i omogućuje
osuđeniku uvid u podatke iz osobnika u skladu s odredbama
članka 14. ovoga Zakona. Osuđenik ima pravo prigovora
na podatke u osobniku, program izvršavanja i izvješće
sudu.

(5) Povjerenik izvješćuje sud o radu i ponašanju
osuđenika. Izvješća podnosi nakon svake trećine
izvršenog rada, a po potrebi i češće. O
zanemarivanju obveze rada povjerenik će bez odgode izvijestiti
sud.

(6) Zaključno izvješće o radu za opće
dobro povjerenik podnosi sudu nakon izvršenja rada za opće
dobro izrečenog sudskom presudom.

*Zanemarivanje obveze rada*

Članak 24.

(1) Zanemarivanje obveze rada jest: kašnjenje na rad, neopravdano
izbivanje s rada, napuštanje rada i namjerno dovođenje
sebe u stanje umanjene radne sposobnosti, namjerno oštećenje
sredstava za rad, nepoštivanje organizacije i načina
rada, ponašanje i odnosi sa zaposlenicima poslodavca ili
korisnicima rada koji ne pridonose ostvarenju posebnog cilja toga
rada.

(2) U slučaju iz stavka 1. ovoga članka poslodavac
je dužan bez odgode izvijestiti povjerenika. U slučaju
opetovanog zanemarivanja obveze rada poslodavac može raskinuti
ugovor iz članka 19. ovoga Zakona, pod uvjetima utvrđenim
ugovorom.

(3) Poslodavac je dužan, pisanim putem i bez odgode, o namjeri
raskida ugovora izvijestiti Ministarstvo pravosuđa. Ministarstvo
pravosuđa će o tome izvijestiti sud koji je donio odluku
o zamjeni kazne zatvora radom za opće dobro.

*Postupak preispitivanja izvršavanja rada za
opće dobro*

Članak 25.

(1) Kad sud primi izvješće povjerenika o zanemarivanju
obveze rada, odnosno o namjeri poslodavca iz članka 24.
stavka 3. ovoga Zakona, pokrenut će rješenjem postupak
preispitivanja izvršavanja rada za opće dobro po službenoj
dužnosti u skladu s odredbama članka 15. ovoga Zakona.

(2) U postupku iz stavka 1. ovoga članka sud će donijeti
rješenje u skladu s odredbama članka 54. stavka 5.
Kaznenog zakona (»Narodne novine«, br. 110/97. i 27/98.).

(3) Na prigovor osuđenika glede podataka u osobniku, programa
izvršavanja i izvješća sudu, te rada povjerenika
i njegovih pomoćnika primjenjuju se odredbe članka
14. i 17. ovoga Zakona.

*Žalba protiv prvostupanjskog rješenja*

Članak 26.

Protiv rješenja iz članka 25. stavka 2. ovoga Zakona
dopuštena je žalba o kojoj se odlučuje prema
odredbama članka 16. ovoga Zakona.

GLAVA VI.

PRIJELAZNE I ZAVRŠNE ODREDBE

*Provedbeni propisi*

Članak 27.

Ministar pravosuđa u roku od tri mjeseca od stupanja na snagu
ovoga Zakona donijet će:

1) Pravilnik o načinu rada, odgovornosti, izobrazbi i evidenciji
povjerenika iz članka 8. stavka 2. ovoga Zakona (članak
8. stavak 10.),

2) Pravilnik o mjerilima za utvrđivanje naknade određenim
povjerenicima i pomoćnicima povjerenika (članak 8.
stavak 11.),

3) Pravilnik o izboru, načinu rada, odgovornosti, izobrazbi
i evidenciji pomoćnika povjerenika (članak 10. stavak
4.),

4) Pravilnik o matici i osobniku (članak 13. stavak 4.,
članak 14. stavak 8. i članak 23. stavak 3. i 4.),

5) Pravilnik o vrsti i uvjetima rada za opće dobro (članak
18. stavak 3.).

*Prestanak važenja dosadašnjeg propisa*

Članak 28.

Stupanjem na snagu ovoga Zakona prestaje važiti glava XIIa.
Zakona o izvršenju sankcija izrečenih za krivična
djela, privredne prijestupe i prekršaje (»Narodne novine«,
br. 21/74., 39/74., 55/88., 19/90., 26/93., 66/93. i 29/94.).

*Stupanje na snagu*

Članak 29.

Ovaj Zakon stupa na snagu osmoga dana od dana objave u »Narodnim
novinama«, a primjenjuje se protekom roka od tri mjeseca
od dana stupanja na snagu.

Klasa: 730-04/98-01/02
Zagreb, 12. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 128/1999-2023
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)